Luigi Ferraris stadionas

Luigi Ferraris stadionas (it. Stadio Comunale Luigi Ferraris, 1911–1933 m. Stadio Marassi) – daugiafunkcis stadionas Genujoje, Italijoje. 1933 m. pavadintas italų futbolininko ir inžinieriaus, karo didvyrio Luigi Ferraris (1887–1915) garbei. Daugiausia naudojamas futbolo rungtynėms, jame telpa 36 703 žiūrovai. Nuo atidarymo dienos namų rungtynes žaidžia Genoa CFC, nuo 1946 m. – ir UC Sampdoria. Be futbolo, stadionas naudojamas regbiui ir muzikos renginiams. Istorija Atidarytas 1911 m. ir yra seniausias šalies stadionas, vis dar naudojamas futbolui ir kitoms sporto šakoms. Atidarymo dieną 1911 m. sausio 22 d. vyko futbolo rungtynės tarp Genoa CFC ir Internazionale Milano FC. Stadionas naudotas 1934 m. pasaulio futbolo čempionatui, rungtynėms tarp Ispanijos ir Brazilijos rinktinių. 1990 m. vyko XIV pasaulio futbolo čempionatas (4 rungtynės). Daugiausia žiūrovų (60 000) susirinko 1949 m. vasario 27 d., į tarptautines rungtynes tarp Italijos ir Portugalijos. 2010 m. spalio 12 d. Euro 2012 atrankos rungtynės tarp Italijos ir Serbijos buvo nutrauktos dėl Serbijos aistruolių (ultrų). Rungtynėms dar neprasidėjus serbai į futbolo aikštę mėtė fejerverkus ir kitus degančius daiktus. Sužaidus 6 žaidimo minutes, teisėjas sustabdė rungtynes dėl žaidėjų saugumo. Serbijos rinktinė dėl jų pačių aistruolių elgesio gavo techninį pralaimėjimą 0–3. Šaltiniai